## Zakon o studentskom zboru

### NN 139/1997 (23.12.1997.), Zakon o studentskom zboru

# **ZASTUPNIČKI DOM SABORA REPUBLIKE HRVATSKE**

Na osnovi članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O STUDENTSKOM ZBORU**

Proglašavam Zakon o studentskom zboru, koji je donio Zastupnički dom
Sabora Republike Hrvatske na sjednici 12. prosinca 1997.

Broj: 081-97-2089/1
Zagreb, 18. prosinca 1997.

Predsjednik
Republike Hrvatske
**dr. Franjo Tuđman,** v. r.

## **ZAKON**

### **O STUDENTSKOM ZBORU**

I. OPĆE ODREDBE

Članak 1.

Ovaj Zakon uređuje položaj, ustrojstvo i tijela studentskog zbora, izvore
financiranja za ispunjenje programa rada studentskih zborova, pravni položaj
studentskih udruga, način izbora i rada predstavnika studenata u tijelima
uprave visokih učilišta, odnosno ustanova čija djelatnost osigurava cjelovitost
i potrebni standard sustava visoke naobrazbe (u daljnjem tekstu: sveučilišne
ustanove) te studentsku iskaznicu.

Na pitanja koja ovim Zakonom nisu drukčije uređena primjenjuju se, na
odgovarajući način, odredbe Zakona o visokim učilištima te Zakona o udrugama.

Članak 2.

Temeljne zadaće studentskog zbora jesu sudjelovanje studenata u tijelima
uprave visokog učilišta, odnosno sveučilišnih ustanova, te briga o:

- ustroju i provedbi studentskih programa na području visoke naobrazbe,
znanosti, kulture, športa, tehničke kulture i drugih područja od interesa
za studente,

- ustroju i provedbi programa koji utječu na socijalno-ekonomski položaj
studenata,

- imenovanju predstavnika studenata u tijela međunarodnih studentskih
organizacija i drugih organizacija u kojima sudjeluju predstavnici studenata
kojih je članica Republika Hrvatska,

- davanju prijedloga o praćenju i poboljšanju položaja studenata (ekonomskog
i socijalnog),

- davanju poticaja za donošenje ili promjene propisa od interesa za
studente,

- drugim zakonom ili statutom određenim zadaćama.

II. USTROJSTVO I TIJELA STUDENTSKOG ZBORA

Članak 3.

Studentski zbor ustrojava se kao studentski zbor sveučilišta ili studentski
zbor veleučilišta (u daljnjem tekstu: studentski zbor sveučilišta) te studentski
zbor svih visokih škola izvan sastava veleučilišta (u daljnjem tekstu:
studentski zbor visokih škola).

Studentski zbor sveučilišta čine studenti koji studiraju na dodiplomskim
studijima koje ustrojavaju i izvode sveučilišta, odnosno veleučilišta te
visoka učilišta u njihovu sastavu.

Studentski zbor visokih škola čine studenti koji studiraju na dodiplomskim
studijima koje ustrojavaju i izvode visoke škole izvan sastava veleučilišta
(u daljnjem tekstu: visoka škola).

Studentski zbor sveučilišta te studentski zbor visokih škola pravne
su osobe, s pravima, obvezama i odgovornostima koje uređuje ovaj Zakon
i statut studentskog zbora.

Članak 4.

Studentski zborovi sveučilišta imaju podružnice na fakultetima, umjetničkim
akademijama, sveučilišnim i veleučilišnim odjelima i visokim školama u
sastavu sveučilišta, odnosno veleučilišta (u daljnjem tekstu: fakultet).

Studentski zbor visokih škola ima podružnice na visokim školama.

Podružnicu studentskog zbora na fakultetu, odnosno visokoj školi čine
svi studenti koji studiraju na dodiplomskom studiju koje ustrojava i izvodi
to visoko učilište.

Studentski zborovi imaju sjedišta u rektoratima sveučilišta ili veleučilišta.
Studentski zbor visokih škola ima sjedište pri jednoj od visokih škola,
u skladu sa svojim statutom.

Podružnica studentskog zbora ima sjedište pri visokom učilištu u sastavu
kojeg je ustrojena.

Visoka učilišta dužna su osigurati prostore i druge uvjete za ispunjenje
ciljeva i djelatnosti studentskog zbora.

Članak 5.

Temeljni akt studentskog zbora je statut.

Statut studentskog zbora donosi skupština studentskog zbora na prijedlog
predsjedništva studentskog zbora.

Suglasnost na statut daje upravno vijeće sveučilišta ili veleučilišta,
odnosno Rektorski zbor za studentski zbor visokih škola.

Statutom se pobliže uređuje ustrojstvo studentskog zbora, način odlučivanja
njihovih tijela te druga pitanja od značenja za rad studentskog zbora u
skladu s ovim Zakonom.

Članak 6.

Tijela studentskog zbora su skupština i predsjedništvo studentskog zbora.

Statutom studentskog zbora mogu se utvrditi i druga tijela.

Članak 7.

Predsjednici podružnica studentskih zborova na fakultetu čine skupštinu
studentskog zbora sveučilišta.

Predsjednici podružnica studentskih zborova na visokim školama čine
skupštinu studentskog zbora visokih škola.

Skupština:

1. donosi statut studentskog zbora,

2. donosi opće akte,

3. bira studentske predstavnike u sveučilišni senat,

4. bira stručna tijela studentskog zbora,

5. predlaže pristupnike upravnom vijeću sveučilišta za imenovanje predstavnika
studenata u upravna vijeća sveučilišnih ustanova,

6. bira predsjednika,

7. donosi proračun,

8. raspravlja o izvješću o radu i poslovanju studentskog zbora, o zaključnom
računu, te o tome donosi odluke,

9. obavlja i druge poslove utvrđene zakonom i statutom studentskog zbora.

Skupštinu saziva predsjednik skupštine. Predsjednika skupštine biraju
članovi skupštine tajnim glasovanjem na vrijeme od jedne godine.

Skupština donosi odluke na način i u postupku propisanom statutom.

Članak 8.

Ukupan broj studentskih predstavnika u sveučilišnom senatu i u drugim
tijelima sveučilišta utvrđuje se statutom sveučilišta.

Članak 9.

Na rad studentskih predstavnika u sveučilišnom senatu na odgovarajući
način primjenjuju se odredbe članka 21. ovoga Zakona.

Članak 10.

Predsjedništvo studentskog zbora sveučilišta čine izabrani studentski
predstavnici u sveučilišni senat.

Predsjedništvo studentskog zbora visokih škola čine izabrani studentski
predstavnici u skladu sa statutom studentskog zbora.

Predsjedništvo:

1. predlaže statut studentskog zbora,

2. predlaže opće akte,

3. bira predsjednika i njegovog zamjenika,

4. podnosi skupštini izvješće o radu i poslovanju studentskog zbora,

5. obavlja i druge poslove utvrđene zakonom i statutom studentskog zbora.

Predsjedništvo saziva po potrebi predsjednik predsjedništva.

Predsjedništvo donosi odluke na način i u postupku propisanom statutom.

Članak 11.

Predsjednik i zamjenik predsjednika biraju se, na vrijeme od jedne godine,
tajnim glasovanjem na sjednici koju saziva predsjednik predsjedništva studentskog
zbora najkasnije jedan mjesec prije isteka svog mandata.

Za predsjednika i njegovog zamjenika izabrani su studenti koji dobiju
najveći broj glasova.

Članak 12.

Predsjednik predsjedništva studentskog zbora zastupa i predstavlja studentski
zbor, a u slučaju njegove spriječenosti ili odsutnosti zamjenjuje ga zamjenik.

Predsjednik skupštine studentskog zbora predstavlja skupštinu.

III. UPISNIK STUDENTSKIH ZBOROVA

Članak 13.

Studentski zbor upisuje se u upisnik studentskih zborova.

Danom upisa u upisnik studentski zbor stječe svojstvo pravne osobe i
može početi obavljati svoju djelatnost.

Članak 14.

Upisnik studentskih zborova vodi Ministarstvo znanosti i tehnologije.

Upisnik studentskih zborova je javan.

Ministarstvo znanosti i tehnologije izdaje potvrdu o upisu studentskih
zborova u upisnik najkasnije trideset dana od podnošenja prijave.

Sadržaj, oblik i način vođenja upisnika studentskih zborova te postupak
upisa i brisanja iz upisnika studentskih zborova propisuje ministar znanosti
i tehnologije.

IV. NADZOR NAD RADOM STUDENTSKIH ZBOROVA

Članak 15.

Nadzor nad zakonitošću rada i općih akata studentskih zborova obavlja
Ministarstvo znanosti i tehnologije u skladu s posebnim zakonom.

Nadzor nad namjenskom uporabom novčanih sredstava studentskih zborova
obavlja se u skladu s posebnim propisima.

Predsjedništvo studentskog zbora podnosi upravnom vijeću visokog učilišta
na kojem djeluje, odnosno Rektorskom zboru za visoke škole, posebno izvješće
o svom radu i utrošku svih sredstava kojima raspolaže tijekom školske godine.

V. FINANCIRANJE I IMOVINA STUDENTSKIH ZBOROVA

Članak 16.

Studentski zbor stječe sredstva za obavljanje svoje djelatnosti iz sljedećih
izvora:

- putem visokog učilišta pri kojemu djeluje studentski zbor, iz sredstava
visokog učilišta ili sredstva koja se u proračunu Republike Hrvatske osiguravaju
za visoko školstvo i znanstveni rad za posebne programe koje predlažu podružnice
studentskih zborova,

- iz prihoda od pokretne i nepokretne imovine,

- od zaklada, fundacija i darovnica,

- iz drugih izvora ako su u skladu sa zadaćama studentskog zbora.

Troškove poslovanja studentskog zbora i međunarodne suradnje financiraju
visoka učilišta iz sredstava koja se u proračunu Republike Hrvatske osiguravaju
za financiranje visoke naobrazbe.

Članak 17.

Studentski zbor odgovara za svoje obveze cijelom svojom imovinom, u
skladu sa zakonom.

VI. STUDENTSKA ISKAZNICA

Članak 18.

Studentska iskaznica izdaje se, na njen zahtjev, svakoj osobi koja stekne
status studenta dodiplomskog studija na visokom učilištu u Republici Hrvatskoj,
u skladu sa zakonom.

Iskaznica je neprenosiva, vrijedi jednu godinu te se automatski obnavlja
ako student ispunjava svoje obveze.

Sadržaj, oblik, način vođenja upisnika izdanih iskaznica, korištenje
i prava koja stječe posjednik iskaznice propisuje ministar znanosti i tehnologije.

VII. IZBORI STUDENTSKIH PREDSTAVNIKA

Članak 19.

Podružnica studentskog zbora na fakultetu neposredno bira studentske
predstavnike u fakultetsko vijeće, odnosno u odgovarajuće vijeće umjetničke
akademije, sveučilišnog ili veleučilišnog odjela i visoke škole (u daljnjem
tekstu: fakultetsko vijeće).

Broj studentskih predstavnika i njihovih zamjenika koji se biraju u
fakultetsko vijeće utvrđuje se na način da svaka godina studija bira po
jednog predstavnika i zamjenika. Ako visoko učilište ustrojava i izvodi
više studija, način izbora predstavnika svake godine studija utvrđuje se
statutom ili općim aktom visokog učilišta.

Podružnica studentskog zbora na fakultetu bira neposredno studentske
predstavnike i u druga tijela propisana statutom ili drugim općim aktom
visokog učilišta. Ako statutom ili općim aktom nije drukčije propisano,
izbori se provode u postupku propisanom za izbor studentskih predstavnika
u fakultetsko vijeće.

Članak 20.

Mandat studentskog predstavnika, odnosno njegovog zamjenika u fakultetskom
vijeću traje dvije školske godine.

Ako izabranom studentskom predstavniku prestane mandat prije isteka
vremena na koje je izabran, zamjenik preuzima njegovu dužnost bez posebnog
izbora.

Članak 21.

Studentski predstavnici ravnopravno sudjeluju s ostalim članovima fakultetskog
vijeća u radu fakultetskog vijeća, osim u postupcima stjecanja magisterija
i doktorata znanosti.

Članak 22.

Studentski predstavnici izabrani u fakultetsko vijeće te njihovi zamjenici
čine predsjedništvo podružnice studentskog zbora na fakultetu.

Predsjedništvo podružnice studentskog zbora na fakultetu bira predsjednika
i njegova zamjenika tajnim glasovanjem na sjednici koju saziva predsjednik
predstavništva.

Za predsjednika i njegova zamjenika izabrani su studenti koji dobiju
najveći broj glasova.

Članak 23.

Izbore za studentske predstavnike u fakultetsko vijeće raspisuje dekan.

Izbori se provode krajem mjeseca studenoga tekuće školske godine.

Izbori se provode po izbornim jedinicama. Izbornu jednicu čine svi upisani
studenti pojedine godine dodiplomskog studija.

Ako visoko učilište ustrojava i izvodi više studija izborna jedinica
ustrojava se na način propisan statutom.

Članak 24.

Popis birača sastavlja se za svaku izbornu jedinicu.

Članak 25.

Popis birača utvrđuje povjerenstvo za izradbu popisa birača koje ima
tri člana.

Članove povjerenstva i njihove zamjenike iz redova studenata predlaže
predsjedništvo podružnice studentskog zbora na fakultetu, a imenuje dekan.

Članak 26.

Izbore za studentske predstavnike provodi izborno povjerenstvo podružnice
studentskog zbora na fakultetu (u daljnjem tekstu: izborno povjerenstvo
fakulteta) te birački odbori koji se osnivaju za svaku izbornu jedinicu.

Izborno povjerenstvo fakulteta čine tri člana. Članovi imaju svoje zamjenike.
Članove i njihove zamjenike izbornog povjerenstva fakulteta imenuje dekan.
Članove povjerenstva i njihove zamjenike iz redova studenata dekan imenuje
na prijedlog predsjednika studentskog zbora na fakultetu.

Birački odbor ima najmanje tri člana. Članovi imaju svoje zamjenike.
Članove biračkih odbora i njihove zamjenike imenuje izborno povjerenstvo
fakulteta iz redova studenata izborne jedinice za koju se birački odbor
imenuje.

Članak 27.

Pristupnike za studentske predstavnike u fakultetsko vijeće, iz redova
svih upisanih studenata dodiplomskog studija, mogu predlagati studentske
udruge ili studenti upisani u popis birača izborne jedinice davanjem pravovaljanih
potpisa.

Kada studenti, odnosno udruge predlažu pristupnike za studentske predstavnike
u fakultetsko vijeće, za pravovaljanost kandidature potrebno je prikupiti
potpise od najmanje jedan posto studenata upisanih u popis birača izborne
jedinice.

Članak 28.

Izborno povjerenstvo fakulteta će na temelju svih pravovaljano istaknutih
prijedloga sastaviti listu pristupnika i njihovih zamjenika za svaku izbornu
jedinicu posebno.

Na listu pristupnika izborne jedinice pristupnici za studentskog predstavnika
unose se abecednim redom prezimena. Uz pristupnika za studentskog predstavnika
navodi se njegov zamjenik.

Izborno povjerenstvo fakulteta dužno je javno objaviti liste pristupnika
i njihovih zamjenika najkasnije pet dana prije dana održavanja izbora.

Članak 29.

Glasovanje za izbor studentskih predstavnika u fakultetsko vijeće obavlja
se na biračkim mjestima.

Biračka mjesta i trajanje glasovanja određuje izborno povjerenstvo uz
prethodno pribavljenu suglasnost dekana. Trajanje glasovanja studenata
iznosi jedan dan, a najmanje 12 sati.

Izborno povjerenstvo fakulteta dužno je najkasnije tri dana prije izbora
objaviti biračka mjesta i vrijeme glasovanja.

Članak 30.

Glasovanje se obavlja osobno i tajno.

Glasovanje se obavlja glasačkim listićima.

Tiskanje glasačkih listića obavlja se pod nadzorom izbornog povjerenstva
fakulteta.

Članak 31.

Glasački listić sadrži:

1. ime i prezime te jedinstveni matični broj građana pristupnika za
studentskog predstavnika i njegova zamjenika,

2. godinu i smjer studija.

Na glasačkom listiću navode se predloženici onim redom kojim su navedeni
na listi pristupnika. Ispred imena i prezimena svakog pristupnika za studentskog
predstavnika i njegova zamjenika stavlja se redni broj.

Članak 32.

Rezultate izbora za studentske predstavnike i njihove zamjenike u fakultetsko
vijeće utvrđuje izborno povjerenstvo fakulteta.

Izborno povjerenstvo fakulteta zbrojit će rezultate glasovanja na biračkim
mjestima te utvrditi rezultate glasovanja najkasnije u roku od 24 sata
od sata zatvaranja birališta.

Članak 33.

Izbori po izbornim jedinicama valjani su ako je glasovalo najmanje deset
posto upisanih birača. U slučaju da izborima pristupi manje od deset posto
upisanih birača, izborni postupak se ponavlja u roku od 30 dana. U ponovljenom
postupku izbori su valjani bez obzira na broj upisanih birača koji su glasovali.

Za studentskog predstavnika izabran je pristupnik koji je dobio najveći
broj glasova.

Ako su dva ili više pristupnika dobili jednaki broj glasova, izbori
će se ponoviti u roku od 30 dana. U ponovljenim izborima glasuje se samo
između tih pristupnika.

Članak 34.

Svaki student ima pravo uložiti obrazloženi prigovor zbog nepravilnosti
u postupku davanja prijedloga i u postupku izbora studentskih predstavnika
u roku od dva dana, računajući od isteka dana kada je izvršena radnja na
koju se stavlja prigovor.

Obrazloženi prigovor iz stavka 1. podnosi se izbornom povjerenstvu fakulteta.
Izborno povjerenstvo fakulteta dužno je prigovor s cjelokupnom dokumentacijom
dostaviti, u roku od dva dana, povjerenstvu za prigovore sveučilišta.

Povjerenstvo za prigovore sveučilišta čine tri člana koje imenuje rektor.
Povjerenstvo za prigovore sveučilišta dužno je u roku od tri dana od uredno
primljenog prigovora donijeti odluku o prigovoru.

Članak 35.

Na izbor studentskih predstavnika u nastavničko vijeće i rad studentskih
predstavnika u nastavničkom vijeću visoke škole na odgovarajući način primjenjuju
se odredbe ovog Zakona o izborima studentskih predstavnika u fakultetsko
vijeće i rad studentskih predstavnika u fakultetskom vijeću.

VIII. PREDSJEDNIŠTVO HRVATSKIH STUDENTSKIH ZBOROVA

Članak 36.

Predsjedništvo hrvatskih studentskih zborova usklađuje rad svih studentskih
zborova na zajedničkim programima, raspravlja o pitanjima od zajedničkog
interesa za studente svih visokih učilišta posebice o aktivnostima u međunarodnoj
suradnji.

Članak 37.

Članove Predsjedništva hrvatskih studentskih zborova čine predsjednici
predsjedništva studentskih zborova sveučilišta te predsjednik studentskog
zbora visokih škola.

U radu Predsjedništva hrvatskih studentskih zborova ravnopravno sudjeluju
i predstavnici studenata sveučilišta izvan Republike Hrvatske na kojima
od ukupno upisanih studenata najmanje jednu trećinu čine pripadnici hrvatskog
naroda.

Članak 38.

Predsjedništvo hrvatskih studentskih zborova radi na sjednicama. Sjednice
saziva i vodi predsjednik Predsjedništva hrvatskih studentskih zborova.

Članovi Predsjedništva hrvatskih studentskih zborova biraju predsjednika
na vrijeme od jedne godine i to svake školske godine iz drugog studentskog
zbora, u skaldu sa svojim poslovnikom o radu.

Predsjedništvo hrvatskih studentskih zborova donosi poslovnik o radu,
uz suglasnost Rektorskog zbora.

IX. STUDENTSKE UDRUGE

Članak 39.

Studenti mogu osnivati udruge u svezi s kulturnim, športskim, strukovnim
i ostalim djelatnostima na visokim učilištima.

Udruge iz stavka 1. ovoga članka mogu se osnovati prema odredbama Zakona
o udrugama nakon što se upišu u Upisnik studentskih udruga. Upisnik studentskih
udruga vodi se pri Ministarstvu znanosti i tehnologije.

Sadržaj i način vođenja Upisnika studentskih udruga propisuje ministar
znanosti i tehnologije.

Članak 40.

Programi udruga mogu se financirati iz sredstava proračuna Republike
Hrvatske putem Ministarstva znanosti i tehnologije i uz pribavljeno mišljenje
predsjedništva studentskog zbora sveučilišta za programe udruga koje djeluju
na području sjedišta sveučilišta.

Za programe udruga koje djeluju na području sjedišta više sveučilišta
mišljenje daje Predsjedništvo hrvatskih studentskih zborova.

Plan financiranja programa udruga u pravilu objedinjuje upravno vijeće
sveučilišta u okviru proračuna sveučilišta i predlaže proračun Vijeću za
novčanu potporu visokog školstva prema odredbama posebnog zakona.

X. PRIJELAZNE I ZAVRŠNE ODREDBE

Članak 41.

Visoka će učilišta, u roku od tri mjeseca od dana stupanja na snagu
ovoga Zakona, uskladiti odredbe svojih statuta i drugih općih akata s odredbama
ovoga Zakona.

Članak 42.

Studentski predstavnici izabrani u studentskim podružnicama na fakultetima
i visokim školama po propisima do stupanja na snagu ovoga Zakona, ostaju
predstavnici svojih izbornih jedinica do isteka svog mandata.

Članak 43.

Rektori visokih učilišta i predsjednik rektorskog zbora dužni su najkasnije
u roku od jednog mjeseca od dana stupanja na snagu ovoga Zakona sazvati
skupštinu studentskog zbora.

Skupštinu iz stavka 1. ovoga članka čine predsjednici predsjedništva
podružnica studentskih zborova.

Skupština studentskog zbora tajnim glasovanjem bira svoje predsjedništvo
i druge predstavnike u skladu s ovim Zakonom i statutom sveučilišta ili
veleučilišta.

Predsjedništvo studentskog zbora bira svog predsjednika tajnim glasovanjem
na svojoj prvoj sjednici koja se održava na dan izbora prema stavku 2.
ovoga članka.

Članak 44.

Predsjednik Rektorskog zbora dužan je u roku od jednog mjeseca od izbora
većine članova Predsjedništva hrvatskih studentskih zborova, na način propisan
ovim Zakonom, sazvati ustrojbenu sjednicu Predsjedništva za prvo imenovanje
predsjednika Predsjedništva hrvatskih studentskih zborova.

Članak 45.

Studentski zborovi osnovani po propisima do dana stupanja na snagu ovoga
Zakona, ostaju upisani u Upisnik studentskih zborova i nastavljaju sa radom
u skladu s ovim Zakonom.

Danom stupanja na snagu ovoga Zakona prestaje postojati Hrvatski studentski
zbor kao pravna osoba, prestaje vrijediti njegov statut i briše se iz Upisnika
studentskih zborova.

Mandat predsjednika i članova predsjedništva studentskih zborova sveučilišta
i veleučilišta traje do prve sjednice skupštine studentskog zbora i izbora
predsjednika predsjedništva.

Članak 46.

Ministar će donijeti provedbene propise za primjenu ovoga Zakona u roku
od šest mjeseci od dana njegova stupanja na snagu.

Članak 47.

Danom stupanja na snagu ovoga Zakona prestaje važiti Zakon o studentskom
zboru ("Narodne novine", br. 57/96.).

Članak 48.

Ovaj Zakon stupa na snagu osmoga dana od dana objave u "Narodnim novinama".

Klasa: 602-04/96-01/04
Zagreb, 12. prosinca 1997.

ZASTUPNIČKI DOM
SABORA REPUBLIKE HRVATSKE

Predsjednik
Zastupničkog doma Sabora
**akademik Vlatko Pavletić,** v. r.

Zakon, NN 139/1997-1975